Lokman Noor Adam

Yang Hormat Dato' **Lokman Noor bin Adam** (Jawi: **لقمان نور بن ﺍدم**; lahir 1 Januari 1973) lebih dikenali dengan nama samaran iaitu **Lobakman**, merupakan ahli politik Malaysia yang dilantik sebagai Ketua Sekretariat Media Kerajaan Perpaduan sejak 2023. Beliau juga dipilih sebagai ahli Majlis Kerja Tertinggi (MKT) Pertubuhan Kebangsaan Melayu Bersatu (UMNO) sejak 2023 dan pada 2018 hingga 2020, susulan pemecatannya. Beliau merupakan pejuang Reformasi dalam mempertahankan hak asasi manusia dan kebebasan Datuk Seri Anwar Ibrahim. Beliau pernah ditahan dibawah ISA sebanyak dua kali. Pada 15 Julai 2021, beliau dijatuhi hukuman penjara sebulan oleh Mahkamah Tinggi Kuala Lumpur, setelah didapati bersalah menghina mahkamah kerana mengugut saksi utama Amhari Efendi dalam perbicaraan kes skandal 1Malaysia Development Berhad membabitkan bekas perdana menteri Najib Razak.

## Kehidupan awal dan pendidikan
Lokman Noor bin Adam dilahirkan pada 1 Januari 1973 di Batu Pahat, Johor, Malaysia. Beliau mempunyai Diploma Siyassah Syarriah dan Kepimpinan Islam dari Institut Pengajian Ilmu-ilmu Islam (sekarang dikenali sebagai Islamic College of Science & Technology) dan Ijazah Sarjana Pengurusan (MMgt) dari Universiti Tun Abdul Razak (UNIRAZAK).

## Kerjaya awal politik (1991–2004)
### Kerjaya awal dalam UMNO
Lokman Noor mula melibatkan diri dalam arena politik seawal usia 15 tahun. Beliau menempah rekod sebagai Ketua Pemuda UMNO Cawangan termuda sejak berumur 18 tahun lagi pada 1991 iaitu Ketua Pemuda Umno Cawangan Taman Kluang, Johor. Beliau dilantik sebagai Setiausaha Majlis Kebudayaan dan Kesenian Pergerakan Pemuda UMNO Malaysia, AJK Majlis Pembangunan Luar Bandar dan AJK Majlis Sains dan Teknologi Pemuda UMNO Malaysia (1996–1998).

Pada awal karier politiknya, beliau menjadi Exco Pemuda UMNO Malaysia, Pengerusi Unit Pidato Pemuda BN dan UMNO, Panel Pemikir Penjenamaan Semula BTN dan Ahli Badan Pemikir Penerangan UMNO. Walau bagaimanapun, beliau dipecat dari UMNO pada tahun 1998 kerana menegur Datuk Seri Dr. Mahathir Mohamad, perdana menteri dan presiden UMNO ketika itu tentang kes liwat Anwar Ibrahim.

### Pejuang Reformasi dan pilihan raya umum 1999
Selepas pemecatannya, Lokman Noor menjadi seorang pejuang KeADILan dan gelombang Reformasi mulai detik tersebut yang pernah dilokap sebanyak lapan kali kerana mengetuai siri demonstrasi mempertahankan hak bersuara dan berhimpun serta memperjuangkan pembebasan mantan timbalan perdana menteri Datuk Seri Anwar Ibrahim.

Beliau dilantik sebagai Ketua Pemuda KeADILan Johor yang pertama pada tahun 1999 dan dipilih sebagai ahli Majlis Pimpinan Tertinggi KeADILan dalam pemilihan pertama parti tersebut. Pada pilihan raya umum 1999, Lokman Noor telah dipilih KeADILan bagi kawasan parlimen Tenggara melawan pemangku Ketua Pemuda UMNO, Datuk Hishammuddin Hussein. Beliau menjadi calon termuda yang bertanding pada pilihan raya umum ini di Johor. Lokman Noor hanya berjaya mendapat 7,559 undi, tewas dengan majoriti 20,817 undi kepada Hishammuddin Hussein.

Pada tahun 2004, beliau telah dipecat dari KeADILan kerana telah menegur Ketua Pemuda KeADILan ketika itu, Datuk Mohamad Ezam Mohd Nor.

## Kerjaya politik (2006–kini)
### Memperkukuhkan kedudukan dalam UMNO
Beliau menyertai UMNO semula pada 2006 di UMNO Bahagian Shah Alam dan menjawat Exco Pemuda UMNO Shah Alam dan Exco Pemuda UMNO Malaysia (2008–2013). Beliau juga dilantik sebagai Pengerusi Unit Pidato Pemuda BN dan UMNO (2009–2013) Panel Pemikir Penjenamaan Semula BTN (2016), Ahli Badan Pemikir Penerangan UMNO Malaysia (2016–2018), Panel Pemikir Jabatan Hal Ehwal Khas (2010–2016), Pengarah Komunikasi, Kementerian Kewangan Malaysia (2016–2018) dan Presiden Pemantau Malaysia Baru (2018).

Beliau juga pernah menjawat jawatan Pengarah Viral Command Center JASA dan KKMM. Semasa menjadi Panel Pemikir JASA hampir tujuh tahun, beliau melakukan tugas menjawab isu-isu semasa bagi pihak kerajaan melalui penulisan, penghasilan infografik, video, penerbitan bahan-bahan gerak saraf selain menyampaikan ceramah isu semasa, membentang kertas kerja, menjadi panel forum dan debat mewakili kerajaan kepada kakitangan awam, jentera parti politik, NGO, pelajar dalam dan luar negara.

### Pilihan raya kecil Sungai Kandis 2018

Lokman Noor dipilih oleh parti komponen Barisan Nasional (BN) dan parti UMNO sebagai calon pilihan raya kecil Sungai Kandis 2018. Pilihan raya ini menyaksikan pertembungan tiga penjuru antara calon Pakatan Harapan (PH)–Parti Keadilan Rakyat (PKR), BN–UMNO dan calon Bebas. PKR mencalonkan Mohd Zawawi Ahmad Mughni manakala BN-UMNO telah mempertaruhkan Lokman Noor. Seorang calon bebas Murti Krishnasamy turut mencalonkan diri pada hari penamaan calon. Mohd Zawawi Ahmad Mughni menewaskan Lokman Noor dengan majoriti 5,842 undi.

### Fasa Kerajaan Perpaduan Malaysia
Beliau dilantik semula sebagai Ahli Majlis Kerja Tertinggi (MKT) UMNO pada 17 Februari 2023. Kenyataan ini dimaklumkan oleh Timbalan Presiden UMNO, Datuk Seri Mohamad Hasan melalui panggilan telefon.

Pada sekitar 2023, beliau dilantik sebagai Ketua Sekretariat Media Kerajaan Perpaduan oleh Sekretariat Kerajaan Perpaduan Malaysia pimpinan Datuk Seri Anwar Ibrahim. Beliau juga memegang jawatan Pengarah Komunikasi UMNO.

## Kontroversi dan isu

### Tahanan ISA sebanyak dua kali
Pada tahun 1998, Lokman Noor ditahan dibawah Akta Keselamatan Dalam Negeri (ISA) selama 2 bulan, manakala pada tahun 2001 hingga 2003, beliau ditahan dibawah Akta Keselamatan Dalam Negeri (ISA) selama dua tahun dua bulan. Beliau juga pernah dilokap sebanyak lapan kali dan ditahan di bawah ISA pada 1998 kerana mengetuai demonstrasi mempertahan hak bersuara dan berhimpun bagi memperjuangkan Datuk Seri Anwar Ibrahim yang dipecat sebagai timbalan perdana menteri atas dakwaan rasuah dan liwat. Manakala, pada 2001, beliau sekali lagi ditangkap dibawah ISA dan dilepaskan pada 2003.

### Konflik dengan Khairy Jamaluddin
Lokman Noor dan Khairy Jamaluddin bertelingkah sekitar 2018 kerana Lokman Noor mempertahankan bekas perdana menteri Najib Razak. Pertelingkahan ini menyebabkan Khairy mengelar Lokman Noor sebagai "*Lobakman*". Nama gelaran ini didapati daripada ciapan akaun Twitter milik Khairy terhadapnya pada 2018 yang menggelarnya memiliki IQ rendah seperti lobak. Ciapan itu berbunyi: “*You better pray I dont become president of Umno. First thing I'll do is sack you for having the IQ of a carrot*" (Melayu: "Anda lebih baik berdoa agar saya tidak menjadi presiden Umno. Perkara pertama yang saya akan lakukan ialah memecat awak kerana mempunyai IQ seperti lobak"). Walau bagaimanapun, pada pemilihan UMNO 2018, Khairy tewas kepada Ahmad Zahid Hamidi bagi jawatan Presiden UMNO manakala Lokman  Noor menang bertanding jawatan Ahli Majlis Kerja Tertinggi UMNO.

### Perlucutan keahlian UMNO pada 2020
Pada 2 Januari 2020, 7 pemimpin Pemuda UMNO bahagian telah membuat aduan dan laporan kepada Lembaga Disiplin UMNO serta mendesak Ahli Majlis Tertinggi parti agar menyiasat Lokman Noor kerana telah melanggar disiplin parti.

Mereka mendakwa Lokman Noor pada ketika itu sebagai ahli telah melanggar disiplin parti kerana mempertikai keputusan yang dibuat pimpinan berhubung siasatan lembaga disiplin terhadap bekas Naib Presiden Hishammuddin Hussein. Selain kes berkaitan Hishammuddin dan kritikan terhadap Zahid, Lokman Noor juga telah mengkritik timbalan presiden iaitu Mohamad bin Hasan dan Ketua Pemuda Umno Asyraf Wajdi Dusuki secara terbuka.

Tujuh pemimpin Pemuda UMNO yang membuat aduan adalah Shah Zanuriman Nuar Paras Khan (Ketua Pemuda UMNO Selayang), Mohd Alfie Zainal Abidin (Ketua Pemuda UMNO Subang), Zulkifli Rajalie (Ketua Pemuda UMNO Ampang), Ahmad Feardaus Daud (Ketua Pemuda UMNO Gombak), Mohamad Syahir Mohd Yusof (Ketua Pemuda UMNO Hulu Langat), Ashrul Ashryzad Mohd Nashri (Ketua Pemuda UMNO Bandar Tun Razak) dan Mohd Khairul Nizam Mohd Isa (Ketua Pemuda UMNO Bukit Bintang). Selain tujuh ketua pemuda ini, seorang ahli jawatankuasa Pemuda Umno Bahagian Subang, Izzat Zabir Sarif turut membuat aduan yang sama.

Pada 7 Februari 2020, Majlis Tertinggi UMNO telah mengeluarkan kenyataan berkenaan pemecatan dari Majlis Tertinggi UMNO dan menggugurkan keahliannya. Pada 30 September 2021, permohonan Lokman Noor untuk menyertai kembali UMNO diterima oleh parti.

### Skandal 1MDB

Pada 15 Julai 2021, Lokman Noor dijatuhi hukuman penjara sebulan oleh Mahkamah Tinggi selepas didapati bersalah menghina mahkamah kerana mengugut saksi dalam perbicaraan kes 1Malaysia Development Berhad (1MDB) yang membabitkan bekas perdana menteri Najib Razak.

Pada 29 September 2022, pihak pendakwaan memohon Mahkamah Rayuan mengenakan hukuman lebih berat terhadap Lokman Noor.

## Kehidupan peribadi
Lokman Noor mendirikan rumah tangga bersama Nur Fazilah Ahmad Muhyidin dan dikurniakan 11 orang anak (termasuk tiga anak angkat). Dua anak angkatnya dari Indonesia dan seseorang lagi berbangsa Rohingya.

## Keputusan pilihan raya

## Anugerah
### Anugerah di Malaysia
*  :
**  Darjah Indera Mahkota Pahang (DIMP) – **Dato**' (2015)

## Nota

## Lihat juga
* Skandal 1Malaysia Development Berhad 
* Kontroversi Najib Razak

## Rujukan